ഓണ്ലൈന് സ്ഥാപനങ്ങള് അമിത ഫീസ് ഈടാക്കുന്നത് തടയണമെന്ന് കൂരാച്ചുണ്ട്: അക്ഷയ കേന്ദ്രം ഉള്പ്പെടെയുള്ള ഓണ്ലൈന് സ്ഥാപനങ്ങള് സേവനങ്ങള്ക്ക് അമിത ഫീസ് ഈടാക്കുന്നത് തടയണമെന്ന് സിപിഐ കൂരാച്ചുണ്ട് ബ്രാഞ്ച് കമ്മിറ്റി ആവശ്യപ്പെട്ടു. വിവിധ അപേക്ഷകള് സമര്പ്പിക്കുന്നതിനായി അക്ഷയ കേന്ദ്രം ഉള്പ്പെടെയുള്ള കൂരാച്ചുണ്ടിലെ ഓണ്ലൈന് സ്ഥാപനങ്ങളാണ് അമിതമായി ചാര്ജ് ഈടാക്കുന്നത്. സാധാരണക്കാരായ ജനങ്ങള്ക്ക് ഈ സേവനങ്ങള് ലഭ്യമാകുന്നതിനായി സര്ക്കാര് നിശ്ചയിച്ചിട്ടുള്ള ഫീസ് നിരക്ക് പലര്ക്കും അറിയില്ലെന്നും യോഗം അഭിപ്രായപ്പെട്ടു. വില്ലേജ് ഓഫീസില് നികുതി സ്വീകരിക്കാത്തത് ജനങ്ങളെ ഏറെ ബുദ്ധിമുട്ടിക്കുന്നു. പ്രിന്റര് തകരാറാണെന്ന കാരണമാണ് വില്ലേജ് ഓഫീസില് നിന്ന് ലഭിക്കുന്ന മറുപടി. ഇത് മൂലം കര്ഷകരടക്കമുള്ളവര്ക്ക് ഇതിനായി സ്വകാര്യ ഓണ്ലൈന് സ്ഥാപനങ്ങളെ ആശ്രയിക്കേണ്ടി വരികയാണ്. വരുമാന സര്ട്ടിഫിക്കറ്റ്, നികുതി ശീട്ട്, കൈവശാവകാശ സര്ട്ടിഫിക്കറ്റ്, പെന്ഷന് വെരിഫിക്കേഷന്, റേഷന് കാര്ഡ്, ആധാര് തെറ്റ് തിരുത്തല് തുടങ്ങിയ കാര്യങ്ങള്ക്കാണ് ഇത്തരത്തില് അമിത ചാര്ജ് ഈടാക്കുന്നതെന്ന് യോഗം കുറ്റപ്പെടുത്തി. മാത്രമല്ല ചാര്ജ് എത്രയെന്നുള്ള വിവരങ്ങള് കൂരാച്ചുണ്ടിലെ ഓണ്ലൈന് സ്ഥാപനങ്ങള് ഒന്നും തന്നെ പ്രദര്ശിപ്പിച്ചിട്ടില്ല. അമിത ചാര്ജ് ഈടാക്കി പൊതു ജനങ്ങളെ ബുദ്ധിമുട്ടിക്കുന്നത് നിര്ത്തണമെന്നും വില്ലേജ് ഓഫീസില് നികുതി സ്വീകരിക്കാനുള്ള നടപടി ഉടന് ആരംഭിക്കണമെന്നും യോഗം ആവശ്യപ്പെട്ടു. ടി.കെ. ശിവദാസന് അധ്യക്ഷത വഹിച്ചു. എ.കെ. പ്രേമന്, പീറ്റര് കിങ്ങിണിപ്പാറ, എം. ബിനു, രമ ബാബു എന്നിവര് പ്രസംഗിച്ചു.